
Tisztelt Olvasó! 


A következőkben Ön az egykor volt Nehézvegyipari Kutató Intézet ( NEVIKI ) rövid történetét 
ismerheti meg négy részben feldolgozva. 


A tanulmány eredetileg a Pannon Egyetem (Veszprém) által kiadott SÉD — Veszprémi Kritikai 
Lapban történő megjelentetés szempontjai szerint készült. A NEVIKI egykori társintézménye, a 
Veszprémi Egyetem azonban indoklás nélkül nem tette lehetővé a tanulmány megjelentetését. 
Tette ezt annak ellenére, hogy az egyébként művészetekkel foglalkozó Lap korábban több, mint 
tíz lapszámában foglalkozott Veszprém városában található különböző típusú fás növényekkel, 
hasonló terjedelemben foglalkozott Veszprémben található kőzet típusokkal stb. 


Bármi volt is az elutasítás oka, talán ez így jobb is, hiszen az interneten a NEVIKI-re céltudatosan 
keresők szélesebb köréhez juthat el a tanulmány, mint egy szűk körben terjesztett újság 
esetében. 


A tanulmány két fő szempontnak kívánt megfelelni. Az egyik az objektivitás, a tényeken alapuló 
történelmi hűség. A másik, hogy a legszélesebb olvasóközönség számára legyen befogadható, 
érthető és élvezhető. Tehát, nem tudománnyal és történelemmel foglalkozó szakmai fórum 
számára készült. 


A cikkek után a Tisztelt Olvasó azt az emailt olvashatja, amelyben a szerző Veszprém város 
polgármesteréhez és a Pannon Egyetem rektorához fordult a NEVIKI és MÁFKI emléktáblák 
elhelyezésével kapcsolatban. 


Szabó László 


Dr. Szabó László 


A biológiai tudományok kandidátusa 


A volt NEVIKI Biológiai és Hatástani Osztályának tudományos osztályvezetője 


VOLT EGYSZER EGY NEVIKI VESZPRÉMBEN 1. 


avagy 
A NEHÉZVEGYIPARI KUTATÓ INTÉZET TÖRTÉNETE DIÓHÉJBAN 


Veszprém második világháború és a rendszerváltás közötti történelmi szakaszában a városban 
egy vegyipari egyetem, két ipari kutatóintézet, egy akadémiai kutatóintézet működött és 
helyet adott a Magyar Tudományos Akadémia regionális központjának is. Veszprém ekkor 
vált a népnyelv által használt papok városából, a nehézvegyipari kutatások fellegvárává, a 
vegyészek városává. A Nehézvegyipari Kutató Intézet (NEVIKI) 1949 és 1992 között működött 
Veszprémben. A következőkben a NEVIKI történetét kívánjuk vázlatosan összefoglalni. Az első 
részben, a kezdetektől az 1957-ig terjedő időszakot, a második részben az 1957-1970 közötti 
időszakot tárgyaljuk, a harmadik részben a 1970-es évektől a megszűnésig tartó periódust 
tekintjük át. A 4. és egyben befejező részben értékeljük a NEVIKI veszprémi működésének 
négy évtizedét, megpróbáljuk megvilágítani a megszűnéshez vezető körülményeket. 


A NEVIKI története önmagában igazán nem lenne érthető, ha csak az Intézet szűken vett 
történéseit, eseményeit sorolnánk fel. Így harminc év távlatából - amely a megszűnése óta telt 
el, - még inkább szükség van az akkori geopolitikai, történelmi, társadalmi, gazdasági viszonyok 
bizonyos mértékű taglalására is. A NEVIKI a II. világháború okozta világégés után, 1949-ben 
alakult meg, az un. létező szocializmus keretei között működött, és az 1990-es években 
bekövetkezett rendszerváltás során szűnt meg. A NEVIKI létét tehát, keletkezésétől a 
megszűnéséig, tektonikus erejű mozgások, geopolitikai, politikai, gazdasági, társadalmi stb. 
változások alapvetően meghatározták és befolyásolták. A Világ, a Történelem halad a maga 
útján és az út mentén ott marad a múlt lenyomata, darabjai, szilánkjai. A NEVIKI története és 
tárgyi emlékei is ilyen mementóként maradnak itt velünk. 


1949-1957 
Az Intézet alapítás és szervezés, a , hőskor" 


1949-ben a 3600/1949.sz. Kormányrendelet értelmében alakult meg a Szervetlen Vegyipari 
Kutató Intézet, amely megalakulása után röviddel a szénfeldolgozó vegyipar és szilikátiparok 
kutatási feladatait is megkapta, így neve Nehézvegyipari Kutató Intézet-re változott. Az Intézet 
neve a későbbiekben nem változott, de kutatási profilja az évek , évtizedek során szinte 
megszámolhatatlan esetben, a felismerhetetlenségig megváltozott és a változások olyan 
irányokat vettek, amelyek korábban elképzelhetetlenek lettek volna. Az Intézet kutatási 
profiljának változása tükrözte a vegyipar nyersanyag-bázisának változását, a fejlesztési igények 


alakulását, a vegyipar, a mezőgazdaság és az egész népgazdaság igényeinek megváltozását. 
Ilyen mértékű profilváltás talán egyetlen vegyipari kutatóintézetnél sem következett be. 


A NEVIKI megalakulásakor az egész vegyipar a szénkémiára épült. A városi (világító) gázgyártás, 
az ammónia-szintézisgáz-gyártása teljes egészében szénbázison történt. A szén volt a vegyipar 
legfontosabb alapanyaga. Az un. Tőzegkutató Intézet Kémiai Osztályát beolvasztják az Intézetbe 
és az Üvegipari Kutatási Bizottság feladatkörét is a NEVIKI-re ruházzák. Ilyen módon a 
felállítását követő egy éven belül a NEVIKI feladatköre a szervetlen vegyipar mellett a 
szénfeldolgozó vegyiparra és a szilikátkémiai iparokra is kiterjedt. Az Intézet működésének első 
szakaszában a szénfeldolgozó és szénkémiai kutatások jelentik a legtöbb témát. 
Magyarországon korábban szilikát-kémiai kutatás sem egyetemi tanszéken, sem üzemi vagy 
gyári laboratóriumokban nem volt, így az első korszerű módszerekkel végzett szilikát-kémiai 
kutatások a NEVIKI-ben kezdődtek és folytak. 


A NEVIKI működésének megindulásakor a Veszprémi Vegyipari Egyetem (VVE) A épületének 2.3. 
emeletén kapott helyet és itt alakult meg a Szervetlen-, Szilikát- és Szerveskémia Osztály, majd 
1950. elején a Dorogi Szénfeldolgozó Vállalat és az Óbudai Gázgyár kutató laboratóriumainak 
átvételével Szénfeldolgozó Osztály létesült Dorogon és Óbudán. Ezzel párhuzamosan 
Veszprémben Analitikai és Műszaki-gépészeti Osztályok alakultak. A kutató munka segítése 
céljából finommechanikai és üvegtechnikai csoportot hoztak létre és saját irat-sokszorosító 
műhelyt rendeztek be. 1950-ben a Szegedi Tudományegyetemen működő Korróziós Brigád 
átvételével megalakult a Korróziós Osztály. A fizikai vizsgálatok elvégzésére Kémiai-fizikai 
Osztály, a kisüzemi kisérletek megtervezésére és elvégzésére Üzemkísérleti Osztály került 
felállításra. Az Országos Találmányi Hivatallal közösen újítási csoportot szerveztek. 


1952-ben készült el a NEVIKI és MÁFKI (Magyar Ásványolaj és Földgáz Kísérleti Intézet) közös 
telephelye, akkor még a város legszélén a Szegfű utcában, melynek azt a szakaszát, ahol az 
intézetek elhelyezkedtek, Wartha Vincéről nevezték el, aki a szervetlen kémiai technológia első 
nagy alakja volt hazánkban. A NEVIKI átköltözése a VVE-ről már júniusban megkezdődött egy 
háziünnepség keretében, de a hivatalos átadásra 1952. augusztus 20-án került sor. Az Intézet öt 
szintből álló főépületének alapterülete 953 m?, beépített térfogata 31178m?, el volt látva a 

, termikus- és motorikusáram, megfelelő szellőzés stb. Mivel Veszprémben gázgyár nem volt, az 
új épület gázellátását külön propán-bután elgázosító berendezés biztosította. Még ebben az 
évben műhelycsarnok épült, és az évtized végére a nagyméretű laboratóriumi ill. kísérleti 
gyártást lehetővé tevő kísérleti üzem is elkészült. 


1953. január 1-ével Polinszky Károly a NEVIKI első igazgatója megvált az intézettől, és ezzel 
lezárult az Intézet alapítás és szervezés időszaka, a , hőskor". A vezető személyében 


bekövetkezett változás pedig — ahogy lenni szokott — egyébként is határkőnek számít. Így volt ez 
a NEVIKI esetében is. 


A szervezeti és személyi változások kora az 1950-es évek közepén 


Az ötvenes évek első felében a gazdasági és politikai elzárkózás a tudományos kutatásra is 
kedvezőtlenül hatott. A nemzetközi kapcsolatok hiánya következtében a külföldi tudományos 
eredmények megismerése csaknem lehetetlenné vált. A tudományos tapasztalatok kicserélésére 
— néhány szomszédos szocialista ország kivételével — szinte semmilyen mód nem nyílt. A 
személyi kultusz éveire jellemző belpolitikai helyzet, a bizalmatlanság légköre, a dogmatikus 
eszmék csak tovább fokozták a nehézségeket. Egy olyan fiatal intézet, mint a NEVIKI fejlődésére 
ezek még inkább fékezőleg hatottak, lassították a megerősödését. 


Tetőzte a bajt, hogy az Intézet főhatósága 1953-54 között ötször változott. Ebben a helyzetben 
az új vezető —aki egyébként a MÁFKI helyettes igazgatója volt korábban — állandó belső 
átszervezésekre kényszerült. Ennek természetesen személyi következményei is voltak, és még 
az 1954-1955. években három hullámban végrehajtott országos racionalizálások is csak 
súlyosbították a helyzetet. Mind ezek következtében a NEVIKI létszáma mintegy harmadával 
csökkent. 1952-ben az összlétszám 298 fő, 1956. végén ez a szám 209 fő. 


Az 1950-es évek közepére jelentősen megnövekedett a kőolaj és földgáz felhasználása, és ezzel 
a szén, mint energiahordozó visszaszorult. Csökkent a szén ipari hasznosítása és ezzel együtt 
lényegében megszűnt a barnakátrány feldolgozásával kapcsolatos kutatási igény. Az Intézet 
szénfeldolgozással foglalkozó, 4 osztályt magába foglaló kutatókapacitása nem volt 
fenntartható. Ezek megszüntetésén kívül felszámolták a dorogi, a pécsi és a miskolci 
telephelyeket is. 


A NEVIKI-t ebben a helyzetben találta az 1956. évi forradalom. Az Intézet épületeiben és 
felszerelésében károk nem keletkeztek, de az energiahiány az év utolsó hónapjaiban a munkát 
lehetetlenné tette. 1956. november-december hónapokban 17 munkatárs hagyta el az 
országot (disszidált): 11 kutató, 3 kutatási segédszemélyzet, 2 fő adminisztrátor és 1 fő 
időszakos szakmunkás. 1956. október 31-én a NEVIKI-ben és MÁFKI-ban is Nemzetőrség alakult. 
A forradalmi eseményekben való részvétel kapcsán a Szabad Veszprémi Rádió bemondói és a 
rádióadó mellett működő rádióhallgatók nevei között találunk intézeti dolgozókat. 


Ahogy látható, az 1949-ben létrehozott szervetlenkémia, szilikátkémiai és szénfeldolgozási 
kutatási kapacitások nagy része 1957-re megszűnt, de ahogy a későbbiekben látni fogjuk 1963- 
ig szinte teljes egészében meg fognak szűnni. A NEVIKI közel tízéves fennállásának idejére az 
Intézet gyakorlatilag meghatározó, fő kutatási terület nélkül maradt. 


Kezdeti nehézségek, elért eredmények 


A vázolt nehézségek, a gyakori átszervezések, főhatóságváltozások, politikai feszültségek 
ellenére az Intézet működése stabilizálódott. Kialakult egy megállapodott, innovatív kutatói 
mag, amely szinte a megszűnésig együtt maradt. Megteremtődtek a kutatás technikai, tárgyi 
feltételei, fejlődött a tudományos szakmai színvonal. 


Kezdetben a legnagyobb gondot a dolgozók elhelyezése jelentette. Áthidaló megoldásként 
1949-50-ben a várossal kötött megállapodás alapján az Intézet helyreállíttatta a romos Bakony 
Szálloda egyik szárnyát. Egyidejűleg a város romos lakásainak egy részét is rendbe hozták és 
ezzel sikerült a munkatársakat elszállásolni. 1950 őszén megindult két, összesen 48 lakásos 
bérház építése a József Attila utcában a tudományos intézetek dolgozói számára. 


A korábbi, meghatározó kutatási területek legnagyobb része megszűnt, viszont gyökeret vertek 
az intézetben a korrózió elleni védekezéssel kapcsolatos kutatások. Az ötvenes évek első felében 
kialakult az Intézet korróziós kutatási profilja a fémfelületek védelme, katódos védelem 
alkalmazása, erőművi berendezések védelme, a vegyipar különleges korróziós kérdései, 
mezőgazdasági és egyéb eszközök, gépek korrózió elleni védelme területén. 


Elindultak a hazai műtrágyagyártás választékának bővítésére irányuló kutatások is. Péten 
kísérleti üzem létesült kettős műtrágya előállítására, és foszforsavas takarmánymész gyártására 
új, szabadalommal is védett eljárást dolgoztak ki. A NEVIKI-ben 1955-ben kidolgozott 
technológiák realizálásaként a Péti Nitrogénművekben 1958-ban termelőüzem létesült évi 1500 
t nátrium-hidrokarbonát és 450 t anmónium-hidrokarbonát gyártására. 


1956 szeptemberében megkezdte működését az izotóp laboratórium, amely alkalmas volt 
millicurie nagyságrendű aktivitással rendelkező folyékony vagy szilárd, nyílt radioaktív 
preparátumokkal végzendő munkákra. Azzal, hogy megindultak a sugárkémiai kutatások, a 
radioaktív izotópok felhasználásával az intézetben végzett kutatás színvonala lényegesen 
emelkedett. 


Kezdetektől nagy hangsúlyt fektettek továbbá a szakirodalom beszerzésére, a dokumentációs és 
könyvtári szolgáltatás kiépítésére. Az országos könyvtári hálózatokon keresztül külföldi 
szakirodalmat —sokszor mikrofilm formában - szereztek be, az ötvenes évek közepétől már 
nyugati szakirodalomhoz is hozzáfértek. Az elsők között vezettek be /yukkártya-rendszert, az 
intézeti dolgozók referátumokat készítettek, amelyek az ország minden tudományos 
intézetéhez, üzemekhez eljutottak publikáció formájában. 


A tudományos intézetek együttműködése, kapcsolat a várossal 


A tudományos intézetek közti együttműködés ebben az időszakban volt a legszorosabb. 
Mindannyian hasonló helyzetben voltak, közös gondok, egymásra utaltság a magánélet és a 


munka területén, a kooperáció, az érdekegyeztetés a túlélés elengedhetetlen feltételei voltak 
az akkori nem könnyű viszonyok között. 1951-ben a három intézmény Akcióbizottságot 
szervezett a közös ügyek intézésére. Az akcióbizottság foglalkozott a veszprémi lakások 
szétosztásával, a nőtlen tudósok otthonának felépítésével, a közös étkezde, klub, bölcsőde 
kérdéseivel, valamint a kulturális- és sportkérdésekkel. 


1952-ben elkészült az üzemi bölcsőde és elindult a nőtlen tudós-otthon építése, amely 1953. 
augusztusától 51 személy részére nyújtott kényelmes és olcsó elhelyezést. A NEVIKI és MÁFKI 
közös udvarán teniszpályát alakítottak ki, Balatonalmádiban sport-telepet létesítettek. 1955- 
ben Budataván átadták a három intézet közös üdülőjét. A Nehézipari Minisztérium anyagi 
támogatásával épült Hóvirág utcai lakótelepen a minisztérium 15 lakást kapott, ebből a 5 MÁFKI 
és 10 lakás a NEVIKI dolgozóinak jutott. 


A tudományos intézeteknek a várossal való kapcsolata az elején nehezen fejlődött. Ennek fő 
oka az lehetett, hogy a dolgozók többsége idegenből jött és lassan eresztett gyökeret. Az első 
munkatársak jelentős része a fővárosból érkezett, és számukra az akkori Veszprém nem volt 
túlságosan vonzó. A tudományos intézetek és az őslakósok közötti ellenérzést csak fokozta, hogy 
a kommunista vezetés azt hangoztatta, hogy az intézetek Veszprémbe telepítésével a város 
klerikális beállítottságát kívánják ellensúlyozni. 


A helyi lakósság körében a bizalmatlanság akkor kezdett oldódni, amikor a veszprémiek közül 
többen bekerültek az egyetemre, az intézetek munkát biztosítottak a város lakóinak, az 
intézetek számára épült házakban a helyiek is lakást kaptak. A végleges lakóssági elfogadás 
1956-ban történt meg, amikor a forradalmi eseményekben az intézetek, - elsősorban az 
egyetem - kezdeményezően vettek részt, és világossá vált, hogy az akkori politikai viszonyok 
egyformán érintenek mindenkit és szolidárisak az elutasításban. 


Szabó László 


A szerző köszönetét fejezi ki a Megyei Könyvtár Helytörténeti Gyűjteménye munkatársainak, 
valamint a Pannon Egyetem és Levéltár dolgozóinak az anyaggyűjtésben nyújtott segítségéért. 

A Nehézvegyipari Kutató Intézet Közleményei 1-19. kötet, Veszprém. 1958-1989. között. 
Móra László: A Nehézvegyipari Kutató Intézet harmincéves története, Budapest, 1983. 
Magyar Kémikusok Lapja, 1964. 19. kötet, 10-11. szám. 

Magyar Kémikusok Lapja, 1974. 29. kötet, 8. szám. 


A Veszprémi Egyetem Története 1949-1999. Veszprém, 2002. 

